ประกาศกระทรวงพาณิชย์ เรื่อง การพิสูจน์ลักษณะบ่งเฉพาะตามมาตรา 7 วรรค 3 แห่งพระราชบัญญัติเครื่องหมายการค้า พ.ศ. 2534
ประกาศกระทรวงพาณิชย์
ประกาศกระทรวงพาณิชย์
เรื่อง
การพิสูจน์ลักษณะบ่งเฉพาะตามมาตรา ๗ วรรค ๓
แห่งพระราชบัญญัติเครื่องหมายการค้า
พ.ศ. ๒๕๓๔[๑]
 

อาศัยอำนาจตามความในมาตรา ๕ และมาตรา ๗ วรรค ๓
แห่งพระราชบัญญัติเครื่องหมายการค้า พ.ศ. ๒๕๓๔
รัฐมนตรีว่าการกระทรวงพาณิชย์ออกประกาศไว้ดังต่อไปนี้

๑. ให้ยกเลิกประกาศกระทรวงพาณิชย์ ฉบับที่ ๔ (พ.ศ. ๒๕๓๕)
เรื่อง การพิสูจน์ลักษณะบ่งเฉพาะตามมาตรา ๗ วรรค ๓
แห่งพระราชบัญญัติเครื่องหมายการค้า พ.ศ. ๒๕๓๔ ลงวันที่ ๒๒ มกราคม ๒๕๓๕

๒. การพิสูจน์ลักษณะบ่งเฉพาะโดยการจำหน่าย เผยแพร่
หรือโฆษณาสินค้า หรือบริการที่ใช้เครื่องหมายการค้า เครื่องหมายบริการ
เครื่องหมายรับรอง และเครื่องหมายร่วม จนแพร่หลายแล้วตามมาตรา ๗ วรรค ๓
แห่งพระราชบัญญัติเครื่องหมายการค้า พ.ศ. ๒๕๓๔ ให้ใช้หลักเกณฑ์ดังต่อไปนี้
(๑) สินค้าหรือบริการที่ใช้เครื่องหมายนั้นได้มีการจำหน่าย
เผยแพร่ หรือโฆษณาในประเทศไทยจนทำให้สาธารณชนในประเทศไทย
รู้จักและเข้าใจว่าสินค้าหรือบริการดังกล่าวแตกต่างไปจากสินค้าหรือบริการอื่น
(๒) การจำหน่าย เผยแพร่
หรือโฆษณาสินค้าหรือบริการใดจนทำให้เครื่องหมายมีความเผยแพร่หลายในประเทศไทย
ให้ถือว่าเครื่องหมายมีลักษณะบ่งเฉพาะเพียงที่ใช้กับสินค้าหรือบริการนั้นเท่านั้น
(๓) ในการพิสูจน์ข้อเท็จจริงตาม (๑) และ (๒)
ให้ผู้ขอจดทะเบียนนำส่งพยานหลักฐานเกี่ยวกับการจำหน่าย เผยแพร่
หรือโฆษณาในประเทศไทยซึ่งสินค้าหรือบริการที่ใช้เครื่องหมายที่ประสงค์จะขอจดทะเบียน
เช่น ใบเสร็จรับเงิน ใบส่งของ ตัวอย่างสินค้า ใบโฆษณาสินค้า หรือพยานหลักฐานอื่น ๆ
รวมทั้งพยานบุคคล (ถ้ามี) เป็นต้น
(๔) ในการส่งหลักฐานตาม (๓)
ให้ผู้ขอจดทะเบียนส่งหลักฐานพร้อมการยื่นคำขอจดทะเบียนเครื่องหมายทุกคำขอ
ในกรณีที่ไม่อาจกระทำได้
ให้ผู้ขอจดทะเบียนทำหนังสือขอผ่อนผันแนบมาพร้อมคำขอจดทะเบียน
และให้นายทะเบียนมีอำนาจผ่อนผันได้ไม่เกิน ๓๐ วัน
ถ้าผู้ขอจดทะเบียนมิได้ส่งหลักฐานใดภายในกำหนดเวลาที่นายทะเบียนผ่อนผัน
ให้นายทะเบียนพิจารณาดำเนินการแก่คำขอจดทะเบียนนั้นต่อไป
โดยรับฟังข้อเท็จจริงเพียงเฉพาะหลักฐานเท่าที่ผู้ขอจดทะเบียนได้ส่งให้แก่นายทะเบียนไว้
(ถ้ามี)

ทั้งนี้ ตั้งแต่บัดนี้เป็นต้นไป


ประกาศ ณ วันที่ ๒๓ กันยายน พ.ศ. ๒๕๔๒
ศุภชัย พานิชภักดิ์
รัฐมนตรีว่าการกระทรวงพาณิชย์



















วิชชุตา/ผู้จัดทำ
๙ กันยายน ๒๕๕๔


















































[๑] ราชกิจจานุเบกษา
เล่ม ๑๑๖/ตอนพิเศษ ๗๔ ง/หน้า ๙/๒๙ กันยายน ๒๕๔๒